पहले रिश्ते में धोखा खाने के बाद शुचिता के जीवन में रमन आया, लेकिन उसका सच और ज्यादा घिनौना था
यही तो किया था उसके कामुक पति ने। उससे ज्यादा स्त्री शरीर की जरूरत थी उसे, फिर चाहे वो शरीर किसी भी स्त्री का हो।
उसके आंसू बह रहे थे। बहते ही जा रहे थे,रुकने का नाम ही नहीं ले रहे थे। मन में आया चीख चीख कर रोए, आंसुओं से भीगकर नहीं, गले से चीख चीख कर चीत्कार करे... क्या शादी करना जरूरी है? एक बार धोखा मिला क्या उतना काफी नहीं था कि मां उस पर दोबारा शादी करने के लिए जोर डालने लगीं।
“औरत बिना सहारे के जी नहीं सकती।”
“क्यों नहीं जी सकती?”
“बाद में पता चलेगा तुझे जब, संघर्ष करते करते थक जाएगी, प्यार के दो मीठे बोल, सहानुभूति और संवेदना के शब्दों के लिए तरस जाएगी।”
“ये सब कुछ मिला क्या मुझे मां?”
“लेकिन हर बार ऐसा हो ये भी तो जरूरी नहीं।”
शुचिता अपनी जिंदगी पर तरस खाती हुई मां के साथ तर्क करती रही। मां के शब्दों की असलियत जानने की कोशिश करती रही। घर के बाहर वो सीना तानकर, सिर उठाकर चलती है, लेकिन घर आते ही उसे क्या हो जाता है। घर के बाहर वो पुरुष सी कठोर बनी हर ठोकर पर और मजबूत होती जाती है, लेकिन घर आकर दरवाजा बंद करते ही वो मोम की तरह क्यों घुलने लगती है! क्या वो यही चाहती थी कि उसके प्यार का, उसके जीवन का फैसला ऐसा हो?
नहीं, तलाक लेना तो दूर, तलाक के जिक्र से भी मन कांप सा उठता था। उसके पति पर चरित्रहीन होने का आरोप शत-प्रतिशत सही था, इसी कारण से उसका तलाक लेने का फैसला दृढ़ था।
निश्चित दिन उन्हीं कुछ नाते-रिश्तेदारों के साथ शुचिता को लेकर उसके पापा कोर्ट गए, जिनके सामने वो विवाह के बंधन में बंधी थी। उन्हीं की गवाही से शादी का वो जन्म जन्मांतर का बंधन टूट गया। औपचारिक रूप से एक-दो सवाल पूछने के बाद जज ने तलाक का फैसला सुनाया तो शुचिता बेजान सी हो गयी। एक पल को उसे लगा वो पल वहीं ठहर गया है। रोना-धोना, आशाएं, उम्मीदें… सबकुछ समाप्त हो गया था इस एक फैसले से।
शुचिता घर से बाहर नहीं निकलती थी। दुनिया वालों की दो दो निगाहें उसे चार बनकर खुद को घूरती जान पड़तीं। उसने कंप्यूटर कोर्स की एडवांस क्लासेज जॉइन कर लीं और एक प्राइवेट फर्म में नौकरी करने लगी। वक्त आगे सरकने लगा।
एक दोपहर शुचिता को अपनी मां के कमरे से उनकी एक सहेली की कुछ बातें कान में पड़ीं। वो शुचिता के लिए कोई रिश्ता लेकर आई थीं कि तभी उसकी मां के शब्द सुनाई दिए कि अभी तो शुचिता पुराने गम से ही बाहर नहीं निकल पायी है, मैं कैसे उसके सामने ये प्रस्ताव रखूं?
कुछ दिन और बीते। एक दिन शुचिता की ममेरी बहन भोपाल से आयी और रमन के लिए उसने शुचिता का हाथ मांगा। बोली, “रमन की जिद है कि यदि वो फिर से शादी करेगा तो सिर्फ शुचिता से, नहीं तो शादी का सवाल ही नहीं उठता।”
शुचिता की आंखों के सामने छह साल पहले का दृश्य घूम गया जब वह दसवीं की परीक्षा में जिले में प्रथम आयी थी। लोग बधाई देते नहीं थकते थे। हर कोई शुचिता को आगे पढ़ाने की सलाह दे रहा था। अपने शहर में कोई लड़कियों का कॉलेज तो था नहीं, हॉस्टल में शहर की कोई लड़की आज तक गयी नहीं थी।
तभी एक शाम को एक बड़ी गाड़ी आकर रुकी। पापा के एक दोस्त, उनकी पत्नी, मां और दो भाई थे। औपचारिक आवभगत के बाद उन्होंने बताया कि वो खानदानी दोस्ती को रिश्तेदारी में बदलना चाहते हैं। उनका मंझला भाई तो काला सा था। वो शादी नहीं करना चाहता था।
उन्होंने अपने सबसे छोटे और बहुत ही सुशील व पढ़ाई में तेज भाई रमन के लिए शुचिता का रिश्ता मांगा।
रमन इंजीनियरिंग के लिए अमेरिका जाना चाहता था। दोनों हर लिहाज से एक दूसरे के योग्य थे। सबको रिश्ता पसंद था, लेकिन शुचिता की आगे पढ़ने की जिद ने सबको चुप करा दिया।
बाद में सुना कि रमन ने शादी की और पत्नी को लेकर अमेरिका चला गया।
इस बीच शुचिता के जीवन में बहुत कुछ घटा। उसने इकोनॉमिक्स में एमए प्रथम श्रेणी में पास किया, फिर शादी और अब तलाक भी।
रमन का तो उसने कभी भूलकर भी खयाल नहीं किया। लेकिन नियति का खेल ही निराला है। रमन की पत्नी के साड़ी के पल्लू में आग लग जाने से मृत्यु हो गयी और अब दोनों अपने अपने जीवन में अकेले रह गये हैं। भाग्य ने दोनों को एक ही मोड़ पर लाकर खड़ा कर दिया।
पूरी दास्तान सुनकर रमन के लिए शुचिता को भी बहुत दुख हुआ था। फिर एक दिन खबर आयी- रमन के बड़े भाई जो उसके पापा के दोस्त थे, उनका देहांत हो गया। एक साल पहले ही उनके बेटी हुई थी, वो भी शादी के सोलह साल बाद।
दोस्ती के नाते शुचिता की मां वहां जाना चाहती थीं, लेकिन आर्थराइटिस के कारण अकेले जाने की हिम्मत नहीं जुटा पा रही थीं। शुचिता का साथ मिला तो दोनों भोपाल के लिए रवाना हो गईं।
रमन बड़े प्यार और अदब से मिला। उसका व्यक्तित्व पहले से और भी अधिक निखर आया था। खाने के बाद रात को उनके ही घर ठहरना था इसलिए कमरे में आराम करने चल दिए थे सभी।
मां तो दर्द की दवाई लेकर जल्दी ही सो गयीं, लेकिन शुचिता को नींद नहीं आ रही थी। अचानक आंटी के कमरे से अजीबोगरीब आवाजें सुनाई दीं। रोना, घसीटना, फिर खींचना, फुसफुसाना... आखिरकार शुचिता से रहा नहीं गया। उसने कदम खुद ही आंटी के बेडरूम की तरफ बढ़ गए।
वहां उसने आंटी और रमन को जिस हाल में देखा उसके पांव के नीचे से जमीन खिसक गयी… दबे पांव वापस लौटकर वो सांस रोककर लेट गई, मानो अभी कोई आकर उसे दबोच लेगा कि उसने यह सब देखने की हिमाकत की कैसे!
शुचिता ने पूरी रात करवटें बदलकर काट दी। देवर-भाभी के रिश्ते का कितना घिनौना रूप था ये! “बड़ी भाभी तो मां समान होती है,” उसने सोचा। अंकल जब तक थे कितना प्यार करते थे आंटी को।
दो साल से रमन उनके साथ रह रहा था। शायद सोलह साल बाद हुई औलाद इसी नाजायज रिश्ते की देन थी।
“कहीं ये सब जान लेने पर ही तो अंकल का हार्ट फेल नहीं हुआ?” ढेरों सवाल शुचिता के मन मस्तिष्क में घूमने लगे। सारी कड़ियां एक के बाद एक करके आपस में जुड़ने लगीं।
“अवैध संबंध वो मीठा जहर है जो शरीर में घुलकर आत्मा को भी अपवित्र करता है,” उसने सोचा। मन, वचन, कर्म तथा खून के द्वारा संपूर्ण भूतकाल, वर्तमान काल और भविष्य को दूषित करके परिवार और समाज की नजरों में मनुष्य को बहुत छोटा बना देता है, घृणा के मार्ग पर खड़ा कर देता है।
यही तो किया था उसके कामुक पति ने। उससे ज्यादा स्त्री शरीर की जरूरत थी उसे, फिर चाहे वो शरीर किसी भी स्त्री का हो चलेगा... वरना तलाक लेने की नौबत ही क्यों आती? व्यभिचार तो, वैवाहिक जीवन के मूल पर ही कुठाराघात करता है ‘मनसा,वाचा कर्मणा’ इस परिभाषा से अलग तो वह शादी की कल्पना भी नहीं कर सकती।
दूसरी ओर ये रमन हैं, पति-पत्नी का रिश्ता तो इतना पवित्र, इतना अनमोल माना गया है कि एक दूसरे से बिछड़ने के बाद दोनों वृक्ष की डाली के समान टूट जाते हैं। और ये रमन? पत्नी की मृत्यु को दो बरस भी नहीं हुए कि अपने शरीर की भूख मिटाने के लिए देवर भाभी के पवित्र रिश्ते को ही दांव पर लगा बैठा?
छींटे पड़ते रहे, दर्द बहता गया, थकान उतरती रही, टूटन छूटती रही। उसने तौलिए से अपना चेहरा पोंछा और खुद को व्यवस्थित करके बाथरूम से बाहर निकली। टीवी चालू था, तस्वीरों का आना जाना, गीतों की मधुर स्वर लहरी… ये सब कमरे के माहौल को सुखद बना रहे थे।
हालांकि दुनिया तो यही चाहती है कब वो गिरे और सारी दुनिया तमाशा देखे। उसके संभलकर गिर जाने से, उसके अंगभंग हो जाने से न जाने कितने दिलों को और दिमागों को सुकून मिलेगा, लेकिन ऐसा होगा नहीं। उसके पैर चलते चलते इतने अभ्यस्त हो गये हैं कि लड़खड़ाकर भी उसे गिरने नहीं देते, ठोकरें पड़ी हों तो उन्हें झेल लेते हैं। धरती से उसे प्यार हो गया है और धरती पर फूलों का सपना बेमानी हो गया है।
सुबह आंटी और रमन के उठने से पहले ही उसने अपना सामान पैक किया और टैक्सी बुक कर ली।
आंटी ने उससे रमन के बारे में पूछा तो उसने दोनों के चेहरे को उपेक्षित करते हुए एक टूक जवाब दे दिया कि ‘अब वो शादी नहीं करेगी’ और मां का हाथ पकड़ कर आगे बढ़ गयी.
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें